Omnibus presentes litteras inspecturis, Adam, officialis curie decani Autiss., salutem in Domino. Notum vobis facimus quod cum vir religiosus Regnaudus, abbas Sancti-Germani Autiss. in jure proposuisset, coram nobis, contra Guillelmum Bazellum, qui violenter intraverat quandam domum sitam apud portam Sancti-Symeonis, que fuit defuncti Guidonis Guignorii, in qua Durandus, rotarius, manet, et ibi ceperat duos equos quos dictus abbas petebat sibi reddi eo quod dicta domus sita est in justicia Sancti-Germani: petebat eciam dictus abbas injuriam sibi super hoc illatam emendari. Tandem, lite super hoc legitime contestata, interrogationibus diligenter factis, recognovit dictus Guillelmus quod revera unum de jamdictis equis in predicta domo cepit, quam domum credit in justicia Sancti-Germani sitam esse. Unde, prudentum virorum consilio, per diffinitivam sentenciam diximus quod predictus equus debebat prenominato abbati reddi et injuria emendari. Nos, vero, equum illum, quem in manu nostra tenebamus, mandato dicti abbatis reddidimus, et injuria super fractione dicte domus factam prenominatus Guillelmus mandato supradicti abbatis emendavit coram nobis. Quod ut ratum et stabile permaneat, presentibus litteris sigillum curie M. decani Autiss., duximus apponendum. Actum, anno Domini Mº CCº vicesimo-octavo, mense augusti.